כפר תפוח

כְּפַר תַּפּוּחַ היא התנחלות בעלת אופי דתי לאומי במתכונת של יישוב קהילתי השוכן במזרח השומרון בסמוך לעיר אריאל. היישוב משתייך למועצה אזורית שומרון ולארגון יישובי הפועל המזרחי. שם היישוב מקור השם של היישוב הוא העיר המקראית תפוח שמוקמה בסמוך ליישוב (כנראה תל אבו זרד של ימינו). אשר הייתה עיר גבול בין נחלות שבטי אפרים ומנשה, כמובא בספר יהושע. היסטוריה גרעיני הנח"ל "רעות" (לעין השלושה) ו"אלה" (לנוה ים) התיישבו לראשונה במקום, שנקרא נח"ל תפוח, ב־15 בינואר 1978 והחזיקו בו כחצי שנה עד 5 ביולי 1978. היישוב האזרחי הוקם בט"ו באב תשל"ח (אוגוסט 1978) על ידי הפועל המזרחי כ"כפר תעשייתי" בידי גרעין של בני מושב ברקת, שעסקו בליטוש יהלומים. הסוכנות ניסתה לארגן תעסוקה בתעשייה במקום, אולם ללא הצלחה, ובסוף 1979 מינתה ועד ממונה ליישוב. בתחילת 1980 היו בתים רבים ביישוב ריקים. היישוב התאושש לקראת חגיגות חמש שנים להקמתו בספטמבר 1983. בשנת 1990 הצטרפו לתושבי היישוב פעילי תנועת "כך" בהנהגת הרב בנימין זאב כהנא. החל מסוף שנות ה-90 של המאה ה-20 החל מהלך של שינוי תדמית היישוב בידי צעירים שגדלו במקום ונותרו לגור בו וכן משפחות רבות של סטודנטים מאוניברסיטת אריאל שבאו לגור במקום. בשנים 2004‏-2010 הוכפל מספר המשפחות במקום. רב היישוב הוא הרב שמעון רוזנצוויג, שמכהן גם כר"מ בישיבתו של הרב דוד דודקביץ' ביצהר. בצמוד לכפר תפוח ממוקמים המתקנים הצבאיים מוצב תפוח ומחסום תפוח. חינוך ביישוב פועל בית ספר יסודי ממלכתי דתי "קדם שומרון" לכיתות א-ו'. בית הספר הוקם בשנת 2013 ומשרת את יישובי כפר תפוח, רחלים, נופי נחמיה ומגדלים. בית הספר החל כמתחם של קרוואנים ובשנת 2017 עבר למבנה קבע במרכז היישוב. בעבר שכנה במקום ישיבה ברוח משנתו של הרב מאיר כהנא, בראשות בנו בנימין זאב. בשנת תשע"ט (2018), נפתחה ביישוב ישיבה גבוהה והסדר, בשם "ישיבת אבינועם" על שמו של סג"ם אבינועם דוד כהן, תלמיד ישיבת ברכת יוסף שבאלון מורה שנהרג בפעילות מבצעית ברמת הגולן כשנה קודם לכן. מאז פיגוע הירי בתחנת הדלק בעלי שקרה בא' בתמוז ה'תשפ"ג הישיבה עברה למאחז אביתר שנמצא ממול הישיבה הישנה. הישיבה היא שלוחה של ישיבת אלון מורה ובראשה עומד הרב דוד אמיתי. לומדים בה כמה עשרות בחורים ואברכים. ביישוב פועלת מדרשת דניאלי - בני דוד, מדרשה לבנות לפני שירות לאומי. בנוסף ביישוב פועל סניף של תנועת הנוער בני עקיבא ותנועת הנוער עוז. תפוח מערב (טל בנימין) ערך מורחב – טל בנימין המאחז "תפוח מערב" הוקם בשנת תשנ"ט (1999) מצפון ליאסוף. ב-20 בינואר 2004 הרס צה"ל במקום בית כנסת על שם הרב מאיר כהנא, בנו בנימין זאב כהנא ואשתו טליה, לאחר שבג"ץ אישר את צו ההריסה. בפברואר 2017 הודיעה המדינה כי בכוונתה לפעול להסדרה תכנונית של המאחז, תוך ביצוע סקר להכרזה על אדמות מדינה המחברות את המאחז ליישוב האם. בנוסף הודיעה המדינה ונפסק על ידי בג"ץ, ש-17 מבנים במאחז שאין עבורם אופק תכנוני ייהרסו. הפינוי בוצע ביוני 2018. בתחילת מרץ 2026, חתם אלוף פיקוד מרכז אבי בלוט על הרחבת תחום השיפוט לטובת צירוף שכונת תפוח מערב לתחום היישוב כפר תפוח על מנת לקדם ולהסדיר תב"ע של כ- 2,500 יח"ד. קישורים חיצוניים אתר האינטרנט הרשמי של כפר תפוח כפר תפוח - באתר המועצה האזורית שומרון ישיבת אבינועם כפר תפוח (יהודה ושומרון), דף שער בספרייה הלאומית הערות שוליים